GULF เดินเครื่อง COD โซลาร์ฟาร์มเวียดนาม “TTCIZ-02” ขนาด 50MW สัญญายาว 20 ปี
GULF เดินเครื่อง COD โซลาร์ฟาร์มเวียดนาม "TTCIZ-02" ขนาด 50MW สัญญายาว 20 ปี
23 เม.ย. 2562

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ตามที่บริษัทฯได้เข้าลงทุนในโครงการโรงไฟฟ้าพลังงานแสงอาทิตย์ 2 โครงการ ที่จังหวัด Tay Ninh ประเทศเวียดนาม ได้แก่ โครงการโรงไฟฟ้า TTCIZ-01 และ TTCIZ-02 ซึ่งเป็นกิจการร่วมค้าที่บริษัทฯถือหุ้นทางอ้อมผ่าน Gulf International Holding Pte. Ltd. (GIH) อยู่ 49% และ 90% ตามลำดับ ร่วมกับ Thanh Thanh Cong Group (TTcC Group) นั้น
ขณะนี้โครงการทั้งสองมีความคืบหน้าเป็นไปตามแผนงานที่กำหนดไว้ โดยโครงการโรงไฟฟ้า TTCIZ-01 ขนาดกำลังการผลิตติดตั้ง 68.8 เมกะวัตต์ ได้ดำเนินการจ่ายไฟฟ้าเข้าระบบให้แก่การไฟฟ้าเวียดนาม (Vietnam Electricity หรือ EVN) แล้ว ตั้งแต่วันที่ 6 มี.ค.62
ทั้งนี้ โครงการโรงไฟฟ้า TTCIZ-02 ซึ่งดำเนินการโดย TTC Green Energy Investment Joint Stock Company ได้เปิดดำเนินการเชิงพาณิชย์เป็นที่เรียบร้อยแล้วตั้งแต่วันที่ 19 เม.ย.62 ที่ผ่านมา ซึ่งเร็วกว่ากำหนดการที่วางไว้ประมาณเดือนพ.ค.62 โดยโครงการ TTCIZ-02 มีกำลังการผลิตไฟฟ้าติดตั้ง 50 เมกะวัตต์ มูลค่าโครงการประมาณ 50 ล้านดอลลาร์สหรัฐฯ และมีสัญญาซื้อขายไฟฟ้ากับ EVN เป็นระยะเวลา 20 ปี โดยได้รับอัตรารับซื้อไฟฟ้าที่ 9.35 เซนต์สหรัฐต่อกิโลวัตต์-ชั่วโมง
สำหรับโครงการโรงไฟฟ้าพลังงานลมขนาดกำลังการผลิตติดตั้งประมาณ 310 เมกะวัตต์นั้น ปัจจุบันอยู่ระหว่างการคัดเลือกผู้รับเหมาก่อสร้างและขอใบอนุญาตต่างๆ โดยคาดว่าจะเริ่มดำเนินการก่อสร้างได้ภายในไตรมาสที่สามของปี 2562